open-index/open-wikipedia-markdown huggingface dataset:
Imperialismo

**Imperialismo** ta e proseso pa medio di kua un pais òf un poder polítiko ta ekspandé su influensia riba otro teritorio òf pueblo, generalmente mediante dominio polítiko, militar, ekonómiko òf kultural. E meta prinsipal di imperialismo ta establesé òf mantené hegemonia, manera di forma un imperio formal òf informal, kaminda un poder sentral ta kontrolá otro regionnan.

Kontrali na kolonialismo, kaminda e aneksashon i eksplotashon di teritorio ta hopi biaha di karakter ekonómiko, imperialismo no ta limitá solamente na motibunan ekonómiko. E por inkluí tambe e imposishon di sistema polítiko, institushonnan sosial, idioma, religion i balornan kultural riba e poblashon sometí, asta ora esaki ta kousa un transformashon profundo den e sosiedat lokal.

Imperialismo ta usa diferente forma di poder. Esaki ta inkluí poder duru, manera uso di forsa militar, preshon ekonómiko òf kontrol di rekurso, i poder suave, manera diplomasia, influensia kultural, propaganda i enseñansa. Den hopi kaso, imperialismo kultural, manera difushon di idioma, moda, norma sosial i ideanan polítiko, ta bira un instrumento importante pa mantené dominio sin konfrontashon direktamente militar.

E sosiólogo merikano Lewis Samuel Feuer a distinguí dos suptipo prinsipal di imperialismo:
* **imperialismo regresivo**, ku ta karakterisá pa konkista militar, eksplotashon severo di rekurso, sumishon di e poblashon lokal i, den algun kaso, reemplaso di e poblashon original ku kolonisadónan for di e metrópolis. 
* **imperialismo progresivo**, ku ta basá riba un vishon kosmopólita ku ta presentá e ekspanshon imperialista komo un medio pa “sivilisá” sosiedatnan konsiderá atrasá. Den e modelo aki, e poder imperialista ta purba asimilá e pueblo konkistá den su propio sistema sosial, polítiko i kultural, alegando ku esaki lo elevá nan nivel di bida i desaroyo.

Ounke e términonan imperialismo i kolonialismo ta estrechamente relashoná, nan no ta sinónimo. Kolonialismo ta un forma spesífiko di imperialismo ku ta enbolbí kolonisashon direkto di teritorio, mientras ku imperialismo ta un konsepto mas amplio ku por apliká na formanan di dominio indirekto, manera kontrol ekonómiko, influensia polítiko òf dependensia struktural sin okupashon formal.

Den mundu moderno, imperialismo ta wòrdu analisá no solamente den konteksto históriko, pero tambe den relashon ku globalisashon, neokolonialismo i e relashonnan di poder entre paisnan industrialisá i paisnan den desaroyo.

## Mira tambe
* Kolonialismo
* Kapitalismo
Ref perifériko

Un **ref perifériko** ta un tipo di ref di koral ku ta forma serka (òf direktamente) kantu di kosta, separá pa un laguna poko hundu. Kontrali na refnan di barera òf atol, ref perifériko no ta separá for di tera dor di un laguna anchu i profundo. Ref perifériko ta e refnan di koral mas komun i hopi bia ta fásilmente aksesibel for di tera. 

Ref perifériko ta komun den regionnan, manera Laman Kòrá, Ost Afrika, Seychelles i otro islanan Indo-Pasífiko, Australia Oksidental, i Karibe. Ref perifériko mas grandi na mundu ta ref Ningaloo, ku ta ekstendé pa aproksimadamente 260 kilometer kantu di kosta di Australia Oksidental.
SV Caiquetio

**SV Caiquetio** (oficialmente *Sport Vereniging Caiquetio*) ta un club di futbol di e bario Paradera, Aruba. E club ta afilia cu Arubaanse Voetbalbond (AVB) y a competi tanto den Division di Honor como den divisionnan inferior di futbol Arubano. Despues di su ultimo descenso den temporada 2024/25, e club a sigui activo den Division Uno.

## Historia
SV Caiquetio a ser funda na aña 2000. Den su prome añanan, e club a hunga den e division inferiornan di futbol Arubano, incluyendo Division Dos i Division Tres. Na final di temporada 2004–2005, Caiquetio a logra promocion pa Division di Honor. 

Den su temporada di debut den Division di Honor, e club a termina na posicion ocho entre dies ekipo participante.. Den e temporada siguiente, Caiquetio a keda na posicion nuebe, loke a hiba na su participacion den e playoff di promocion/degradacion. Den e ronda final entre cuater ekipo, Caiquetio a termina ultimo, cu solamente un victoria, y a wordo degrada bek pa Division Uno. 

Durante e temporadanan 2007–2008 y 2008–2009, SV Caiquetio no a participa den e torneonan nacional di AVB. Den temporada 2009–2010, e club a haci su re-entrada den Division Dos. Caiquetio a sali campeon di Division Dos den temporada 2010–2011, promoviendo asina pa Division Uno. Den e temporada siguiente, e club a logra bira tambe campeon di Division Uno, permitiendo un promocion rapido pa Division di Honor den apenas dos temporada.

Den temporada 2022–2023, e ekipo di SV Caiquetio a tene un campaña sobresaliente den Division Uno, terminando e campeonato invicto. E club a gana tambe tur dos su weganan den e torneo di Copa Betico Croes di e temporada ey. Pa temporada 2023/24 el a wordo promove pa Division di Honor. Na 2025 el a derota Atlantico Deportivo 2:1 den e final di e torneo Copa Roy Croes.

E colornan di e club ta geel cu berde.
Presidente di e club ta Julie Kelly y entrenado ta Dolfito Jacobs.

## (Eks)-hungado conoci
*  Harold Winston (Roy) Helder (1950-2024)
*  Joshua Kirchner

## Lista di Honor
**[[Division Uno (Aruba)|Division Uno]]: 2 **
* campeon na 2004/05, 2011/12
* subcampeon na
Sodio

**Sodio** (òf **natrium**) ta un elemento kímiko ku e símbolo **Na** i number atómiko 11. 

E ta un metal alkaline ku koló di plata. Na temperatura di kamber, natrium ta un metal sólido ku ta reakshoná hopi lihé ku zürstòf den atmosfer pa forma natriumokside i ku awa pa forma natriumhidrokside i hidrógeno.
Aluminio

**Aluminio** (òf **aluminium**) ta un elemento kímiko ku e símbolo **Al** i number atómiko 13. E ta un metal suak ku koló di plata-blanku.
Silicio

**Silicio** (òf **silicium**) ta un elemento kímiko ku e símbolo **Si** i number atómiko 14. E ta un semi-metal greis skur.
Flúor

**Flúor** ta un elemento kímiko ku símbolo **F** i number atómiko 9.

E ta pertenesé na e grupo halogen (grupo VIIa). E elemento no ta presentá naturalmente den su forma monoatómiko. E ta forma molèkülnan diatómiko, diflúor (F2), i no ta komun den naturalesa debí na su reaktividat altu . P'esei, e elemento ta presentá kasi eksklusivamente den komposishon kímiko.
Kloro

**Kloro** (òf **chloor**) ta un elemento kímiko ku símbolo **Cl** i number atómiko 17. 

Kloro ta pertenesé na e grupo halogen. Na temperatura di kamber, kloro ta eksistí komo un gas, dikloro (Cl2), hel-bèrdè i ta sumamente tóksiko.
Potasio

**Potasio** (òf **kalium**) ta un elemento kímiko ku símbolo **K** i number atómiko 19. E ta un metal alkaline ku koló di plata-blanku.
Kalsio

**Kalsio** (òf **calcium**) ta un elemento kímiko ku símbolo **Ca** i number atómiko 20. E ta un metal di tera-alkaline ku koló plata-blanku.
Zink

**Zink** (òf **zim**) ta un elemento kímiko ku símbolo **Zn** i number atómiko 30. E ta un metal di transishon blou/blanku.
Fòsfòr

**Fòsfòr** elemento kímiko ku símbolo **P** i number atómiko 15. E ta un no-metal ku por aparesé den vários koló, di kua esunnan mas konosí ta fòsfòr kòrá i blanku. Fòsfor blanku mesklá ku un kantidat chikitu di Fòsfòr kòrá ta wòrdu yamá fòsfor hel.
Kuik

**Kuik** (òf **merkurio**, tin bia tambe yamá **plata likido**) ta un elemento kímiko ku símbolo **Hg** (for di griego *hydrargyros* via latin *hydrargyrus*) i number atómiko 80. E ta un metal di transishon plata-blanku.
Platina

**Platina** ta un elemento kímiko ku símbolo **Pt** i number atómiko 78. E ta un metal di transishon greis-blanku.
Chumbu

**Chumbu** (**plomo** òf **lood**) ta un elemento kímiko ku símbolo **Pb** i number atómiko 82. E símbolo Pb ta derivá di nòmber latin, *plumbum*. Chumbu ta un metal suak greis skur.
Dean Gorré

**Dean Roberto Gorré** (☆ 10 di sèptèmber 1970 na Paramaribo) ta un entrenadó i eks-hungadó di fùtbòl profeshonal surinameño. Desde 2022 e ta forma parti di e ekipo tékniko di e selekshon nashonal di Kòrsou i resientemente den funshon di entrenadó interino.

## Karera
### Hungadó
20 di aprel, 1988, Gorré a hunga su promé partidó komo mediokampista drechi / mediukampista ofensivo pa e klup SVV. Despues di esaki, e a sigui su karera di hungador na SVV, SVV/Dordrecht ’90, Feyenoord, FC Groningen, Ajax, Huddersfield Town i Barnsley.

### Entrenadó
Na desèmber 2008 e a wordu nombra asistente-entrenadó di Mark Wotte na Southampton. Antes di esaki, e tabata sirbi den e mes funshon na Stoke City. Na 2010 e a obtiné su diploma di entrenadó di e FA (Football Association).

31 di yanüari 2011 e a wòrdu nombra entrenadó prinsipal di RBC Roosendaal pa e restò di tempòrada 2010/11. Bajo su lidership, RBC a logra evitá degradashon direkto for di Eerste Divisie, pero e klup a wordu deklará bankrot na yüni 2011.

Despues di esaki, te na promé metá di 2012, Gorré a trabahá komo entrenadó di e selekshon A2 den e akademia di hungadornan di AFC Ajax. Na yanüari 2012 e a tuma un posishon komo entrenadó di hungadornan hòf na e Federashon di Fùtbòl di Skosia. E a resigná di e posishon na aprel 2013.

Na 2015 Gorré a sirbi komo entrenadó di e selekshon nashonal di Surinam. Su kontrato a dura solamente dos partidonan, tur perdi kontra Nikaragua den e rònt di kualifikashon pa Mundial di Fùtbòl 2018. Despues di esaki, Gorré a trabahá komo skout pa e klup ingles Reading.

Na júli 2018 e a firma un kontrato di dos aña komo entrenadó nashonal di Surinam. Na mèrt 2021 e a prorogá su kontrato komo entrenadó di “Natio” pa dos aña adishoná. Sinembargo, 30 di ògùst 2021 a wordu anunsiá ku e no tabata sigui na e posishon di entrenadó nashonal di Surinam.

Na ògùst 2022, Gorré a tuma over e posishon di direkto’ tékniko i di desaroyo di Kòrsou, suksesando Art Langeler. 30 di ògùst 2023 a wordu konfirmá ku e lo a asumí temporeramente e roldi entrenadó interino di e selekshon di Kòrsou pa algun partidonan.

Na yanüari 2024, Gorré a kombiná su funshon di direkto’ tékniko ku e roldi di asistente-entrenadó di Dick Advocaat den e selekshon nashonal di Kòrsou.

18 di november 2025, Kòrsou a kualifiká pa promé biaha na un Mundial di Fùtbòl—esaki pa e edishon di 2026. E selekshon a asegurá e lugar na Mundial tras un empate 0–0 kontra Jamaica na Kingston. Advocaat mes no tabata presenti na e partidó pa motibu di chikí di famia; e responsabilidat di entrenadó a keda na Gorré i Cor Pot.
Library Genesis

**Library Genesis** (abreviá **LibGen**) ta un proyekto di biblioteka klandestino ku ta proveé interkambio di archivo (*file-sharing*) di entre otro, artíkulo i bukinan akadémiko. E wèpsait ta permití akseso grátis na materia ku di otro manera lo tabata tras di un muraya di pago òf no digitalisá. 

LibGen ta deskribí su mes komo un "agregado di link", "kolektá for di fuentenan di internet disponibel públikamente" i archivonan uploaded "dor di usadónan".

LibGen ta proveé akseso na obra protehá pa derecho di outor, manera PDF di kontenido for di wèp portal ScienceDirect di Elsevier. Editornan, inkluso Elsevier, a akusá LibGen di infrakshon di derecho di outor i internet pirateria. Partidarionan ta afirmá ku editornan akadémiko ta benefisiá inhustamente di investigashon finansiá pa gobièrnu, skirbí pa investigadó, hopi di nan ta empleá pa universidatnan públiko, i ku LibGen ta yuda pa distribuí investigashon ku na promé lugá mester ta libremente disponibel.

## Historia

E raisnan di LibGen tin su orígen na Rusia, kaminda e kultura di kompartí buki klandestino, for di tempu di Rusia Sovietiko i Union Sovietiko, konosí komo *samizdat* a desaroyá komo un medio pa evitá sensura estatal. Komo ku akseso na imprenta tabata severo kontrolá na Union Soviétiko, intelektualnan disidente a kopia i taip manuskrito prohibí pa sirkulashon klandestino. E práktika aki a wòrdu parsialmente legalisá durante e reformanan di lider soviétiko, Mikhail Gorbachev den añanan 1980, ounke e monopolio estatal riba medionan imprimí a keda.

Den añanan 1990, boluntarionan a kuminsá kompartí materia via e ret di kòmpiuter ruso (*RuNet*), ku a akumulá kantidatnan grandi di kontribushonnan no kordiná. Dor di usa wagtwort fia, bibliotekarionan tabata spesialmente aktivo ku e aksesibilidat di artíkulonan sientífiko i akadémiko for di fuentenan di internet oksidental i upload nan na RuNet.

Na kuminsamentu di siglo 21, esfuersonan a bira mas kordiná, i a wòrdu integrá den un sistema masivo konosí komo Library Genesis, rònt di 2008. LibGen despues a atkerí kontenido di *library.nu* i a bira e susesor funshonal di library.nu, ku a deskontinuá na 2012 despues di akshonnan legal. Na 2014, su katalòk tabata mas ku dos biaha mas grandi ku esun di library.nu, ku 1,2 mion registro. Te ku 4 di febrüari 2024, LibGen a pretendé di tin mas ku 2,4 mion buki no-fiktisio, 80 mion artíkulo sientífiko, 2 mion archivo di *comic*, 2,2 mion buki fiktisio, i 0,4 mion edishon di revista.
Skandio

**Skandio** (òf **skandium**) ta un elemento kímiko ku símbolo **Sc** i number atómiko 21. E ta un metal di transishon plata-blanku.
Titanio

**Titanio** (òf **titianium**) ta un elemento kímiko ku símbolo **Ti** i number atómiko 22. E ta un metal di transishon ku koló metáliko greis, e ta pertenesé na e grupo di titanio.
Staño

**Staño** (òf **tin**) ta un elemento kímiko ku símbolo **Sn** i number atómiko 50. E ta un metal suak ku koló plata-greis.
Krom

**Krom** (òf **kromo**) ta un elemento kímiko ku símbolo **Cr** i number atómiko 24. E ta un metal di transishon ku koló di plata.
Frigidaire

**Frigidaire Appliance Company** ta supsidiario merikano di e korporashon Electrolux, un fabrikante multinashonal sueko di aparatonan doméstiko ku sede na Stockholm.

Frigidaire a wòrdu fundá komo e **Guardian Frigerator Company** na Fort Wayne, Indiana, i a desaroyá e promé frishidèr outonomo, inventá pa Nathaniel B. Wales i Alfred Mellowes na 1916.
Galicia

**Galicia** (spaño: Galicia, gayego: Galicia òf Galiza) ta un di e diesshete region outónomo (*comunidad autónoma*) di Spaña i ta situá den e parti mas nortwèst di e Península Ibériko.

Galicia ta komparti frontera ku Portugal pasùit, Oséano Atlántiko na wèst, Laman Kantábriko panort, i ku e otro regionnan outónomo spaño di Asturias i Castilia i Leon na ost. E kapital di Galicia ta Santiago de Compostela, un siudat importansia históriko i religioso. E siudat mas grandi di e region ta Vigo, mientras ku A Coruña tin e área metropolitano mas poblá.

Galicia tin dos idioma ofisial: gayego i spaño. Gayego ta un idioma romániko ku tin un laso fuerte ku portugues, ku kua e ta forma un kontinuidat lingwístiko históriko.

E dia nashonal di Galicia ta wòrdu selebrá riba 25 di yüli, e fiesta di San Jakobo Mayó, konosí komo Apòstel Santiago, e patrono di Galicia. E fecha aki tin tambe un gran signifikashon kultural i spiritual dor di e pelegrinashon internashonal di "Camino de Santiago".
Andalusia

**Andalusia** (spaño: Andalucía) ta un di e diesshete region outónomo (*comunidad autónoma*) di Spaña i ta situá den e parti sùit di e Península Ibériko. Ku un poblashon di 8.449.985 habitante na 2012, Andalusia ta e region outónomo mas poblá di Spaña. E kapital di e region ta Sevilla.

Andalusia ta komparti frontera ku Portugal na suitwèst, Oséano Atlántiko na wèst, Laman Mediteráneo pasùit, i ku e regionnan outónomo spaño di Extremadura, Castilia–La Mancha i Murcia panort i ost.

E region tin un papel fundamental den e historia di Spaña i Oropa, tantu durante e periodonan romano i visigótiko komo durante e dominio musulman. Andalusia no mester wòrdu konfundí ku Al-Ándalus, e teritorio históriko musulman ku durante Edat Medio a inkluí gran parti di loke awe ta Spaña i Portugal. Ounke e dos término ta relashoná etimológikamente, Andalusia moderno ta un entidad atministrativo kontemporáneo, diferente for di Al-Ándalus históriko.
Yodo

**Yodo** (**yodi** òf **yodin**) ta un elemento kímiko ku e símbolo **I** i number atómiko 53. E elemento ta pertenesé na grupo di halogen.
Vanadio

**Vandaio** (òf **vandadium**) ta un elemento kímiko ku e símbolo **V** i number atómiko 23. E ta un metal di transishon plata-greis.
Asturias

**Asturias** (spaño: Asturias; asturiano: Asturies, ofisialmente Principáu d’Asturies) ta un di e diesshete region outónomo (*comunidad autónomo*) di Spaña i ta situá den e parti nort di e Península Ibériko. 

Asturias tin frontera ku Laman Kantábriko panort, ku e regionnan outónomo di Galicia na wèst, Castilia i Leon pasùit i ost, i no tin frontera internashonal. E kapital di Asturias ta Oviedo (Uviéu na asturiano), mièntras ku e siudat mas grandi di e region outónomo ta Gijón (Xixón), ku ta un importante haf i sentro industrial.

Asturias tin un paisahe variá, ku un kosta atlántiko brutu, vayenan montañoso di e serunan di Kantabria, i vayenan fertíl. E ekonomia tradishonalmente ta basá riba mineria, ganadería i peska, ounke awendia e sektor di servisio i turismo ta hunga un ròl mas grandi.

E idioma ofisial di Asturias ta spaño. Ademas, e idioma asturiano (tambe konosí komo "bable") ta rekonosí komo idioma propio di e region outónomo i ta protehá pa medio di legislashon regional, ounke e no tin status di idioma ofisial.

E dia nashonal di Asturias ta wòrdu selebrá riba 8 di sèptèmber, e fiesta di "Nuestra Señora de Covadonga", patrona di e region outónomo. Covadonga tin un balor simbóliko grandi den historia di Spaña, pasobra e Bataya di Covadonga ta konsiderá tradishonalmente komo e inisio di e Rekonkista.
Islanan Galápagos

**Islanan Galápagos** (na spañó: *Islas Galápagos* ) ta un archipiélago  di islanan volkániko den parti ost di Oséano Pasífiko. 

Galápagos ta situá riba e ekuator, mas o ménos 900 km  wèst di kontinente Sur Amérika. E islanan ta forma provinsia Galápagos di Ecuador. Na 2022, e poblashon tabata kontené mas ki 33.000 habitante. E provinsia ta dividí den tres kanton; San Cristóbal, Santa Cruz i Isabela, e islanan mas poblá denter e archipiélago.

E Islanan Galápagos ta konosí pa nan espesie endémiko. E espesienan aki a wòrdu studia pa Charles Darwin durante su bishita den añanan 1830 i despues a hunga un ròl importante den e desaroyo di su teoria di evolushon pa medio di selekshon natural. Tur e islanan ta protehá komo parti di e Parke Nashonal di Galápagos i Reserva Marino di Galápagos.

## Geografia
E archipiélago ta konsistí di 13 isla prinsipal, i 113 isla mas chikitu i baranka, i e di dos reserva marino mas grandi na mundu.

Islanan chikitu ta inkluí Rabida, Seymour Norte, Isla Wolf, Bartolomé, Darwin, Daphne, Plazas i Isla Mosquera.
Wolf (volkan)

**Wolf** (spañó: *Volcán Wolf*) ta un volkan i e puntuo mas altu di Islanan Galápagos. 

E ta situá riba isla Isabela i ta yega un altura di 1.710 meter. Wolf ta un eskudo volkan, karakterisá pa su fundeshi anchu.

E volkan ta haña su nòmber for di Theodor Wolf, un geólogo aleman ku a studia Islanan Galápagos den siglo diesnuebe. Isla Wolf, situá pa nort di e archipiélago, tambe a haña su nòmber.

E habitat natural ta bou menasa dor di introdukshon di kabritu. E Parke Nashonal di Galápagos a instituí Proyekto Isabela pa eradiká kabritu salbahe for di Wolf desde añanan 1990.

## Erupshon
* **25 di mei 2015**: Despues di 33 aña di inaktividat, Wolf tabatin un erupshon. Fluho di lava a move bai abou direkshon osi i sùitost di e volkan. E poblashon di yuwana (*Conolophus marthae*), ku ta habitá e parti nort i wèst di e volkan no tabata menasá pa e evento.
* **5 di yanüari 2022**: Wolf a emití un nubia di shinishi i lava ku a alkansá un altura di 3.793 meter.
Imperio Karolingio

E **Imperio Karolingio** tabata e resultado di e ekspanshon teritorial di e reino Franko bou di influensia di e dinastia Karolingio durante e Edat Medio Tempran. E tabata ekstendé for di Europa Oksidental te Sentral.

Inisiá pa Pepin e Kòrtiku, e promé gobernante di e di dos dinastia aki di reinan franses (e promé ta e Merovingionan), e ta debe su nòmber na su yu hòmber, Carolus Magnus, òf Carlomagno, koroná emperador pa Papa Leo III na 800.

E Imperio Franko aki a wòrdu dividí entre e nietunan di Karlomagno despues di morto di su yu hòmber, Rei Luis I, konosí komo Luis e Pioso, i a duna lugá na Fransia Oksidental na wèst, Fransia Oriental na ost, i Fransia Medio na sentro i sùit. E tema di un siglo di lucha entre Fransia Oksidental i Ost, Fransia Medio a wòrdu desmembrá finalmente. Su mitar nort, Lotharingia, a wòrdu aneksá na Fransia Oriental, ku, ku e siguiente kambio dinástiko, lo a bira e Sagrado Imperio Romano, miéntras ku su mitar sùit a wòrdu resusitá komo e Reino di Italia.

E Imperio Karolingio a terminá na 924 ku e asesinato, riba 7 di aprel, di Emperador Berengar I di Friuli, nietu di Luis e Pioso. E título imperial a keda vakante te na 962, ora ku e koronashon di Otto I dor di Papa Juan XII riba 2 di febrüari a duna lus na e Sagrado Imperio Romano.
Laevicardium caribbaeum

***Laevicardium caribbaeum*** (Hulandes: *Caribische hartschelp*; Ingles: *Caribbean egg cockle*) ta un especie di bivalvo marino di e famia di Cardiidae. E especie a wordo describi cientificamente pa prome biaha na aña 2025 door di e malacologo Hulandes Jan Johan ter Poorten, como parti di un revision taxonomico di bivalvonan Caribense.

## Descripcion
*L. caribbaeum* tin un casca chikito, relativamente liso, cu por yega te mas o menos 75 millimeter di largura. Den comparacion cu otro especienan di e mesun genero, e casca ta menos ornamenta y tin un forma mas rondo.

## Distribucion y habitat
E especie tin presencia den region Caribe, specialmente rond di Aruba y Corsou. E holotipo (e prome exemplar colecta) a wordo haya na costa zuid di Corsou, cerca Caracasbaai, den un ambiente cu mata di mangel, lodo y material organico.

Mescos cu otro especienan di bivalvo, *L. caribbaeum* ta biba parcialmente bou tera den sustrato di santo of lodo, den awa poco hundo, unda e ta alimenta pa medio di filtracion.
Isla Wolf

**Isla Wolf**, tambe konosí komo Isla Wenman, ta un archipiélago chikitu di sinku isla ku ta pertenesé na Islanan Galápagos.

E isla ta haña su nòmber for di geologo aleman, Franz Theodor Wold. Isla Wolf tin un área di aproksimadamente 1,3 km² i un elevashon máksimo di 253 meter ariba nivel di laman. Situá na e parti mas nortost di e archipiélago, e islanan ta e puinan visibel di un volkan grandi i inaktivo ku ta subi mas ku 1.000 meter for di fondo di laman.

E área ta konosí pa su fauna distinto. E islanan mes no ta aksesibel pa públiko, i turismo di sambuyamentu ta limitá na área marino. Entre otro, por haña tribon di famia Sphyrnidae, tintorero, turtuga blanku i *manta* (genero).
Baya Beach

**Baya Beach** ta un playa na kosta sùitost di Kòrsou, situá riba un península den Caracasbaai serka di Fort Beekenburg. Histórikamente, e área tabata parti di e haf di bunkering di refineria Shell; restunan di e periodo industrial, manera piernan i un tanki di almasenamentu, ta ainda visibel den serkania.

E playa ta chikitu i ta konsistí di santo fini mesklá ku koral fosilisá. Varios pal'i koko ta perkurá pa sombra natural. E laman ta klá i relativamente kalmo, loke ta hasi e lugá atraktivo pa bishitantenan. E playa ta orientá prinsipalmente riba deporte akuátiko i rekreashon marítimo. 

Na e playa tin fasilidatnan pa hür ekiponan di buseo, kanoa i jetski. Tambe ta posibel pa partisipá den paseo den boto, inkluyendo bishita na Klein Kòrsou. Baya Beach ta konosí ademas pa su bida nokturno, ku un restorant-bar ku ta atraé bishitantenan lokal i turista.

Riba mesun península tin tambe Director’s Bay i Tugboat Beach, dos otro playa popular pa buseo i snorkel. E península di Caracasbaai ta karakterisá pa su naturalesa bunita i ta parti di un área protehá, aunke e ta aksesibel libremente pa públiko.

Djis panort di Baya Beach ta pará Fort Beekenburg, un di e ocho fòrti históriko di Kòrsou. E fòrti a wòrdu konstruí na siglo diesocho ku e meta di defende e isla kontra atakenan marítimo. Awendia, e fòrti no ta funshoná mas komo instalashon militar, pero ta un atrashon históriko i un habitat pa ratonnan di anochi.
Kenji Gorré

**Kenji Joel Gorré** (☆ 29 di sèptèmber 1994 na Hulanda) ta un futbolista profeshonal hulandes ku normalmente ta hunga komo mediokampista. E ta hunga pa e klup israelí Maccabi Haifa i desde 2019 ta internashonalista den e selekshon nashonal di Kòrsou. Gorré ta yu di eks-futbolista Dean Gorré.

## Karera di klup
### Formashon i karera hubenil
Gorré a nase na Spijkenisse, Hulanda, i a muda pa Inglatera ora su tata a firma ku Huddersfield Town. El a lanta i bai skol na Inglatera, kaminda su desaroyo futbolístiko a wòrdu sostené aktivamente pa su famia.

El a pasa dor di e akademia di futbòl di Manchester City i despues Manchester United, kaminda el a keda te 2013. Durante e periodo ei el a yama atenshon di varios klupnan grandi, inkluyendo Arsenal i Chelsea, pero finalmente no a logra un kontrakt profeshonal na United.

### Swansea City i fiamentu
Na 2013, Gorré a firma su promé kontrakt profeshonal ku Swansea City. El a hunga mayormente pa e ekiponan hubenil i di reserva, kaminda el a impreshoná komo topskorer di U-21 i a kontribuí na gana e título di liga. El a hasi su debut pa e promé ekipo di Swansea na mei 2015 den Premier League.

Durante su tempu na Swansea, Gorré a pasa dor di varios periodo di fiamentu eksterno, inkluyendo na ADO Den Haag (Hulanda) i Northampton Town (Inglatera), pero no a logra konsolidá un lugá fiho den e promé selekshon. El a laga Swansea City na 2018 na fin di su kontrakt.

### Karera internashonal di klup
Despues di su salida di Inglatera, Gorré a sigui su karera na Oropa i Medio Oriente. El a hunga pa CD Nacional i GD Estoril-Praia na Portugal, y despues a firma ku Boavista FC na 2021.

Na 2023, el a bai hunga na Qatar ku Umm Salal, kaminda el a milita dos temporada. Dia 17 di yüli 2025, Gorré a firma un kontrakt di tres aña ku Maccabi Haifa, un di e klupnan mas grandi di Israel.

## Karera internashonal
Gorré tabata elegibel pa hunga den mas ku un selekshon nashonal a base di su orígen i edukashon: Gorré mes a nase na Hulanda, su tata Dean Gorré ta di desendensia sürnameño, i su mama Magali di desendensia kurasoleño. Apesar ku el a wòrdu aserká pa federashonnan di Hulanda i Inglatera, el a skohé pa representá Kòrsou.

Na novèmber 2016, el a hasi su promé aparishon den selekshon nashonal di Kòrsou den un wega amistoso na Rotterdam. El a forma parti di e tim ku a partisipá na Kopa Oro di CONCACAF 2019, kaminda el a hasi su debut ofisial dia 25 di yüni 2019 den e último wega di grupo kontra Jamaica. El a drenta komo suplente pa Jarchinio Antonia na e di 70 minüt, kontribuyendo na e empate ku a pone Kòrsou avansá pa e fase eliminatorio.

Te ku 9 di yüni 2024 Gorré a partisipá ku e selekshon den 22 wega, i a skor un total di tres gol.
Laevicardium globotriangulare

***Laevicardium globotriangulare*** (Hulandes: *Gezwollen hartschelp*; Ingles: *Tumid egg cockle*) ta un especie di bivalvo marino di e famia di Cardiidae, describi pa prome biaha na 2025 pa Jan Johan ter Poorten.

## Descripcion
E especie tin un casca relativamente chikito cu un largura maximo di mas o menos 22.5 millimeter. E casca tin un forma oval-triangular, loke ta distingu'e for di otro bivalvo parecido. E superficie externo ta liso y briyante, cu algun liña di crecemento sutil y variacionnan leve di color.

E nomber specifico *globotriangulare* ta referi na e forma di e casca: globos (hincha of bol) i triangular, dos termino for di latin cu ta describi e silueta caracteristico di e especie.

## Distribucion y habitat
E especie ta presente na costanan Caribense den e region nort di Sur America, incluyendo Panama (banda Atlantico), Colombia, Venezuela, Guyana y Surinam y tambe rond di e Islanan ABC. E ta biba den awanan costal na un profundidad di entre 5 pa 25 meter.
Laevicardium solidum

***Laevicardium solidum*** (Hulandes: *Stevige hartschelp*; Ingles: *Solid egg cockle*) ta un especie chikito di bivalvo marino di e famia di Cardiidae, describi cientificamente na aña 2025 pa Jan Johan ter Poorten.

## Descripcion
E especie tin un casca hopi chikito, cu un largura maximo di mas of menos 13 millimeter. 

## Distribucion y habitat
E especie ta presente den Caribe Hulandes, unda e ta nativo na Aruba, Corsou, Sint Eustatius y Saba. 

Mescos cu otro especienan di bivalvo, *L. solidum* ta biba bou di e sustrato di sedimento den fondo di lama, cu tubonan cortico cu ta sali un poco riba e superficie pa entrada y salida di awa. Esaki ta hacie dificil pa distingui nan sin un investigacion detaya.
SS Pedernales

**SS ''Pedernales*** tabata un tankero petrolero di [[Lago Oil & Transport Company|Lago]] di e era di [[Di Dos Guera Mundial| Guera Mundial II]] y postguera. El a wordo construi na 1938 na Monfalcone, [[Italia]] pa Cantieri Riuniti dell’Adriatico, y tabata nabega bou di bandera [[Reino Uni|Britanico]]. E barco di 3945 ton di registro bruto (GRT) tabata transportá petroleo crudo for di [[Lago di Maracaibo]], [[Venezuela]], pa e refineria di Lago na [[San Nicolas]], [[Aruba]]. 
Despues di a sufri daño den un atake di torpedo dia [[16 di febrüari|16 di februari]] [[1942]] den haf di [[San Nicolas]], *Pedernales* a wordo reconstrui y a continua den operacion pa Lago te 1954. Na aña 1959 el a wordo desmantela.

Fragmentonan di e curpa di SS *Pedernales* cu a permanece na Aruba ta situa den lama na costa west cerca di [[Palm Beach]], unda awendia nan ta sirbi como un atraccion popular pa buceo.

== Historia ==
Dia [[16 di febrüari|16 di februari]] [[1942]], durante [[Operacion Neuland]], SS *Pedernales* a sufri daño severo ora un torpedo for di e submarino Aleman U-156, bou mando di capitan-teniente [[Werner Hartenstein]], a alcansa e barco mientras e tabata ancra den haf di San Nicolas.

Despues di e impacto di torpedo, e tankero a pega candela pero no a sink. Ocho miembro di tripulacion a perde nan bida, mientras diesocho otro a logra sobrevivi. Pa evita cu e barco sink completamente, e a wordo hala riba costa cu ayudo di dos remolcador y despues bandona.

E curpa di e barku a wordo hiba pa e drydock di Lago, unda el a wordo corta den tres seccion. E seccionnan di proa y popa, cu no tabata completamente destrui, a wordo uni hunto. E barco reconstrui a navega riba su propio forsa pa [[Baltimore]], [[Maryland]], caminda a wordo instala un seccion meymey nobo, despues di cua el a sigui den servicio.

Despues di guera, e tankero a sigui nabega pa Lago bou di su mesun nomber te aña 1954. Na 1957 el a wordo renombra *Esso Pedernales* y na 1958, el a bolbe wordo renombra *Katendrecht*. Finalmente, e barco reconstrui a wordo di scrap na [[Rotterdam]] na 1959.

== Restonan na Aruba ==
E seccion meymey original, cu a keda na Aruba, a wordo saca for di e drydock y a uza durante hopi aña door di [[Marina Real|Marina Real Hulandes]] como blanco pa entrenamento di bombardeo. Esaki a causa cu e restonan di e naufragio a keda fragmenta den varios pida.

Awendia, e restonan aki di SS *Pedernales* ta situa den lama na costa west di Aruba, cerca di Palm Beach, na un profundidad di mas o menos 8–9 meter. E naufragio a bira un rif artificial yen di bida marino, incluyendo diferente sorto di pisca, turtuga di lama, tiburon di santo y chuchunan.

E sitio ta considera un di e luganan di buceo mas facil y popular na Aruba. E awanan trankil y e profundidad limita ta haci e sitio adecua pa snorkel, entrenamento di buceo, y fotografia bou di awa, y pa buceadornan di tur nivel. 

== Mira tambe ==
* [[Lago Oil & Transport Company]]
* [[SS Antilla|SS *Antilla'']]

## Link externo
* Aruba Dive Wreck The Pedernales, Youtube (2019)
Katolisismo Nashonal

**Katolisismo Nashonal** (spaño: *nacionalcatolicismo*) ta e término usá pa deskribí un di e karakterístikanan ideológiko definitivo di Frankismo, e régimen diktatorial bou di kua Francisco Franco a goberná Spaña entre 1939 i 1975. E ta kompartí algun paralelo ku e Estado Novo Portugues bou di e régimen outoritario, katóliko i korporatista di António de Oliveira entre 1933 i 1974, i ku e diktadura katóliko di Ante Pavelić (1941–1945) na Kroasia okupá pa Nazi.

E término ta wòrdu atribuí na e kanon sevillano José María González Ruiz, kende, den un entrevista ku un revista franses, a hasi un wega iróniko entre Sindikalismo Nashonal, e ideologia ofisial di e régimen di Franco, i Sosialismo Nashonal Aleman. E término a atkerí un karakter sientífiko ora ku e historiadó i hesuita Alfonso Álvarez Bolado a dediká vários artíkulo na dje, ku a wòrdu kompilá den un buki publiká na 1976 pa *Cuadernos para el Diálogo* bou di e título *El experiencia del nacionalcatolicismo, 1939-1975*. Di su banda, A. Botti ta konsiderá ku e término mester a wòrdu inventá durante e Guera Sivil Spañó dor di e “ideólogonan di Falangismo Katóliko,” pero ta rekonosé ku su orígen “ta keda impreciso i su uso tabata hopi limitá te na kuminsamentu di añanan 1960.” 

Den kaso di e diktadura frankista, loke a wòrdu buska no tabata “solamente un identifikashon entre katolisismo i e nashon spañó,” sino mas bien e intento pa “establesé un identidat entre e religion katóliko i un régimen polítiko spesífiko, interpretando ku solamente frankismo a enkarná e nashon spañó, ekskluyendo esnan ku a forma ‘anti-Spaña’.”
Rob Jetten

**Rob Arnoldus Adrianus Jetten** (☆ 25 di maart 1987 na Veghel, Hulanda) ta un politico Hulandes di e partido Democraten 66 (D66). E ta Prome Minister di Hulanda y Minister di Asuntonan General for di 23 di februari 2026. 

Anteriormente, e tabata Minister di Energia y Maneho di Clima for di 2022 te 2024, y prome Vicepremier di Hulanda durante e periodo januari–juli 2024, ambos den e di cuater gabinete di Mark Rutte. E tabata miembro di Tweede Kamer di 6 di december 2023 te 23 di februari 2026. Anteriormente el a fungi como miembro di Tweede Kamer entre 2017 y 2022.

E ta lider di partido di D66 for di 12 di augustus 2023. D66 a gana 26 asiento bou di su liderazgo den e eleccionnan parlamentario di 2025, e cantidad mas halto den historia di e partido.

## Bida y carera
Rob Jetten a nace y lanta na Veghel, den provincia Noord-Brabant. El a sigui enseñansa superior den ciencia social y administracion publico na Universidad Radboud na Nijmegen, y durante su estudio a mustra gran interes den politica, sostenibilidad y gobernacion democratico.

### Carera politico
Jetten a cuminsa su carera politico como activista y consehero hubenil den D66. El a bira miembro di Tweede Kamer pa prome biaha na 2017, caminda el a distingui su mes como un vocero prominente riba temanan manera clima, energia y modernisacion di e estado.

Entre 2018 y 2022, Jetten a fungi como lider di fraccion di D66 den Tweede Kamer. Den e rol aki, el a hunga un papel central den e negociacionnan di coalicion y den e formulacion di e agenda progresivo di e partido.

Na 2022, Jetten a wordo nombra Minister di Energia y Maneho di Clima, cu responsabilidad pa transicion energetico, reduccion di emisionnan di carbon y desaroyo di energia sostenibel. Na 2024, el a asumi tambe e funcion di prome vicepremier, loke a refleha su posicion prominente den gabinete Rutte IV.

#### Lider di partido
Na augustus 2023, Jetten a bira lider di D66 como sucesor di Sigrid Kaag. For di december 2023, el a bolbe Tweede Kamer como miembro eligi.

Despues di e kiebro di gabinete di Dick Schoof na juni 2025, D66 bou di Jetten, a gana e eleccion general siguiente dia 29 di october 2025 cu un margen hopi smal. E resultado aki a pone Jetten den un posicion pa lidera e proceso di formacion di un gobierno nobo.

#### Posicion politico
Jetten ta conoci como un politico progresivo cu un enfoke fuerte riba proteccion di clima, innovacion, integracion Europeo y derechonan civil. E ta un defensor di un economia duradero y di un estado moderno cu ta basa riba transparencia y inclusion social.

## Distincion
*  - ofisial den Orden di Oranje-Nassau (2024)
*  - Gran Cruz di Orden di Merito Civil (2024)
*  - Premio Thorbeckeprijs pa elocuencia politico (2025)
*  - The Best Social Award den categoria *Miho Politico* (2021, 2022)
Kasnan kubo (Rotterdam)

E **kasnan kubo** (hulandes: *kubuswoningen*) na Rotterdam ta konsistí di 38 kas riba pia den forma  kubo i 13 "kubo komersial", situá na Blaak den serkania di Oude Haven.

E kompleho a wòrdu konstruí entre 1982 i 1984, depsues ku e plannan a wòrdu presentá pa promé biaha na 1978. E diseño di e arkitekto Piet Blom ta un variante di kasnan kubo na Helmond ku un midí poko mas grandi.

Algun di e kasnan ta pará riba un viadukto elevá ta wòrdu yamá ofisialmente *Overblaak*, pero henter e kompleho ta konosí komo *Blaakse Bos*. E kasnan tin forma kubo di kèntel riba pia i p'esei ta konosí tambe komo *paalwoningen* of *boomwoningen*.
Ethereum

**Ethereum** ta un blockchain desentralisá ku funsionalidat di *[[Blockchain#Smart contract|smart contract]]*. **Ether** (abreviá: **ETH**) ta e kriptovaluta nativo, i e di dos mas grandi despues di Bitcoin a base di bolsa di balornan. E ta un *open-source* software.

Ethereum a wordu konsebí na 2013 pa programadó Vitalik Buterin. Otro fundadó, ta inkluí Gavin Wood, Charles Hoskinson, Anthony Di Iorio i Joseph Lubin. Na 2014, desaroyo a kuminsá i a wòrdu finansiá via *crowdfunding* (lit. "patrosinamentu"), i e ret a wòrdu lansá dia 30 di yüli 2015. 

Ethereum ta permití implementashon di aplikashonnan desentralisá (*dApps*), ku por wòrdu usá pa kualke usadó. Aplikashon di finansa desentralisá (*DeFi*) ta ofresé instrumentonan finansiero ku no ta dependé direktamente riba intermediárionan finansiero manera broker, bolsa òf bankonan. Esaki ta fasilitá prestamo ku kriptovaluta komo garantia òf presta esaki riba interes. 

Ethereum ta sostené kreasshon di *fungibel token* (lit. "ficha reemplasabel") (p.e., ERC-20) i *non-fungibel token* (NFT, lit. "ficha ireemplesabel"). Smart contract riba Ethereum por risibí, tene i transferí aktivanan aki segun nan kódigo fiho i datonan proveé den transakshon.

Dia 15 di sèptèmber 2022, Ethereum a kambia su mekanismo di konsenso di *proof-of-work* (PoW) pa *proof-of-stake* (PoS) den un update konosí komo "The Merge", ku a redusí e uso di energia di blokchain ku mas ku 99%.

## Link eksterno
* Sítio web ofisial
Michel de Montaigne

**Michel de Montaigne** (28 di febrüari 1533 – 13 di setembre 1592) tabata un filósofo, eskritor i estadista fransés, konosí prinsipalmente pa su kontribushon na e desaroyo di e género literario di ensayo. Su obra mas famos, *Essais*, ta un kolekshon di reflexion personal ku meskla konosementu klasik i observashon tokante kondishon humano. Montaigne ta famos pa su deklarashon eséptiko: «Que sçay-je?» («Kiko mi sa?»), ku reflehá su perspektiva filosofiko kritiko.

Montaigne nasé den Château de Montaigne, na Guyenne, Fransia, den un famia noblenu. El a wordu eduká den latin i literatura klasiko, ku a duna e fundashon pa su futura obra literario i filosofiko. Durante su bida polítiko, el a sirbi komo konsehal i despues a bira alkalde di Bordeaux entre 1581 i 1585, partisipando den konflikonan relihoso i polítiko di su epoka. Su amistad ku Étienne de La Boétie tabata notabel i influensial pa su desaroyo literario.

Den su obra *Essais*, Montaigne a eksaminá temanan manera moral, etikèt, kondishon humano i konosementu. Su estilo personal i meditatibo a kambia manera di skibi i ta konsiderá un di e pensadornan mas importante di e Renasementu fransés. Awe, su influensia ta sinti den literatura i filosofi okidental, inspirando autores i pensadornan despues di su tempu.
Moneda digital

**Moneda digital** ta kualkier valuta òf plaka wardá, manehá òf usá prinsipalmente riba kòmpiuter digital, spesialmente riba internet. Tipo di monedanan digital ta inkluí kriptovaluta, moneda virtual, i moneda digital di banko sentral. Moneda digital por wòrdu registrá riba un database distribuí riba internet, un database  elektróniko sentralisá di un banko òf kompania, den archivonan digital, òf riba un tarheta prepagá.

Monedanan digital ta eksponé propiedatnan similar na monedanan tradishonal, pero generalmente no tin un forma físiko di plaka fiat, manera moneda òf plaka di papel. En bes, nan ta eksistí komo informashon digital riba kòmpiuter. E forma digital aki ta permití pa manda plaka lihé via internet i ta baha gastunan di traha i distribuí plaka.
Nasry Asfura

**Nasry Juan Asfura Zablah** (☆ 8 di yüni 1958 na Tegucigalpa), konosí popularmente komo *Tito Asfura* òf *Papi a la Orden*, ta un polítiko i empresario hondureño den sektor di konstrukshon. Dia 27 di yanüari 2026, el a asumí e kargo di presidente di Honduras.

Asfura a fungi anteriormente komo alkalde di e Distrito Sentral for di 2014 te 2022. E tabata e kandidato presidensial di Partido Nashonal den elekshonnan di 2021 i 2025.

Den e elekshon presidensial di 2025, Asfura a wòrdu elegí presidente despues di un kareda hopi serka kontra Salvador Nasralla. Asfura a optené 40,27% di e voto, kontra 39,53% pa Nasralla, un diferensia di ménos ku 1%.

## Karera polítiko
Antes di bira presidente, Asfura tabata alkalde di e Distrito Sentral, ku ta inkluí e suidatnan di Tegucigalpa i Comayagüela. Durante su dos periodo di gobernashon munisipal, el a enfocá riba proyektonan di infrastruktura, mantenshon urbano i desaroyo sostenibel.

Despues di su periodo komo alkalde, el a sigui su karera polítiko a nivel nashonal komo kandidato di Partido Nashonal pa e presidensia.

## Kontroversia
Den október 2020, un unidat antikorupshon di Ministerio Públiko di Honduras a pidi persekushon penal kontra Asfura. E akusashonnan a inkluí e alegashon di malversashon di 17,4 mion lempira entre 2017 i 2018, ku supuestamente a benefisiá su interes personal, ademas di otro delitonan.

Na yüni i yüli 2021, e petishon pa persekushon penal a wòrdu rechasá pa e Kámara Penal di Korte Supremo di Hustisia, ku a deskartá e kaso.

Den október 2021, e nòmber di Asfura a aparesé den e investigashon internashonal konosí komo e *Pandora Papers*, ku ta revelá strukturanan finansiero "offshore" relashoná ku figuranan públiko ront mundu.
Caro di Segeda

**Caro di Segeda** (d. 153 promé ku Kristu) tabata un lider militar seltibero di e tribu Belli di e oppidum di Segeda. El a bringa kontra e kònsul romano Quintus Fulvius Nobilior den e Segundo Guera Seltibero, liderando e tribunan Belli, Titi i Arevaci, i infligiendo numeroso víktima riba su ehérsito (Appianus ta menshoná 6.000 sòldá morto). El a muri e mesun dia miéntras e tabata persiguí e ehérsito romano derotá.
Órgano di Maneho i Koordinashon pa ku Idioma i Kultura extremeño

**Órgano di Maneho i Koordinashon pa ku Idioma i Kultura extremeño** (extremeño: *Órganu de siguimientu i cordinación del estremeñu i la su coltura,* OSCEC) ta un organisashon fundá dia 25 di febrüari 2011, komo ophetivo pa ku e estudio i revitalisashon di idiomanan nativo; esta, extremeño, fala, portugues i e protekshon di Extremadura su herensia kultural i natural.

## Organisashon
OSCEC ta organisá den tres komishon temátiko: idioma, literatura i kultura. E promé ta enfoká riba estudio di idiomanan nativo di Extremadura. Esaki a reulta den un manual di ortografia unifiká pa extremeño.

E komishon di literatura ta responsabel pa e sirkulashon di tekstonan literario skirbí den kualke un di e idiomanan aki. E komishon di kultura ta trata ku aspektonan kultural tradishonal di Extremadura. For di aña 2021, e ta responsabel pa koordinashon di Dia di Literatura extremeño.

E presidente aktual ta Daniel Gordo.
Invashonnan germániko den Península ibériko

Den siglo 5, durante e periodo di e asina yamá **migrashonnan bárbaro**, vários pueblo **germániko i otro pueblo a invadí  [[Península Ibériko]]**. E movementunan aki a yuda debilitá e Imperio Romano Oksidental i a kibra e òrdu polítiko i atministrativo ku Roma a mantené na Hispania. Rònt di aña 409, gruponan inkluyendo e Vándalnan i Suevonan (ambos tribu germániko) i e Alanonan (un pueblo originalmente di Kaukaso ku tabata étnikamente Iraní) a krusa den e península despues di a wòrdu pushá wèst dor di e Hunonan. E Vandalnan a bini di áreanan ku awor ta na Polonia, i e Suevonan tabata relashoná ku e Angles i Saxonnan ku despues a establesé nan mes na Gran Bretaña.

## Asentamentu i reinonan
E romanonan eventualmente a sera akuerdonan ku e nobo yeganan aki pa nan por a establesé nan mes den diferente region di Hispania. E Suevonan tabata esnan mas eksitoso den forma un reino polítiko stabil. Nan a establesé nan reino den e provinsia romano di *Gallaecia*, mas o ménos nortwèst di Spaña di awendia i nort di Portugal, ku nan kapital na Braga. Despues, nan a expande pazuid di Riu Duero.

E Vandalnan i Alanonan tambe a establesé nan mes: e Vandalnan den sùit (*Baetica*) i e Alanonan den provinsianan sentral manera Lusitania i Cartaginensis. Entre 416 i 418, e Visigotnan, un otro pueblo germániko aliá ku Roma, a bringa e Vándalnan i Alanonan Silingio, derotando nan den e áreanan aki promé ku nan a move pa kontrolá nan mes. Eventualmente hopi Vandal i Alan a bandoná Iberia pa muda pa Nort Afrika i establesé un reino einan.

## Enbolbimentu di visigot
E visigotnan a drenta den un akuerdo federá (*foedus*) ku e Imperio romano ku e promesa di yuda restorá kontrol romano. Den práktika, nan tabata aktua ku nan propio outoridat i poder, spesialmente den partinan sentral di e península. Nan a saka algun di e invasornan anterior i a establesé nan mes mas firmemente na Hispania, loke a pone e fundeshi pa e Reino Visigot di Hispania despues.

## Efektonan riba Hispania Romano
E gruponan invasor aki no tabata grandi den kantidat, pero komo ku outoridat polítiko romano tabata debil kaba, nan por a tuma kontrol lihé. Hopi bes poblashonnan lokal tabata ofresé tiki resistensia, un señal di kon debilitá e poder romano a bira. E invashonnan a aselerá kambionan ekonómiko i sosial, inkluyendo e kolapso di klase media di stat i empeoramentu di kondishonnan pa kunukeronan. Ku ménos konkista nobo, e sistema romano di sklabitut a baha, i un proseso ku tabata parse feudalisashon a kuminsá, kaminda elitenan riku a bira un klase aristokrátiko nobo i hopi hende di status mas abou a bira obligá na tera den kondishonnan semi-servil. E sistemanan atministrativo romano bieu a disparsé pa gran parti, pero e iglesia kristian a keda un struktura sosial importante, komo ku mayoria di e poblashon hispano-romano tabata kristian.